अगर सर्गेई रामोस, सर्जियो बस्केट्स, गेरार्ड पिके और डेविड डी गिया की रक्षा पंक्ति पर गौर करें तो एक बेहतर डिफेंस भी नजर आता है। इन खिलाडिय़ों की व्यक्तिगत क्षमता और एक टीम के तौर पर स्पेन की खास शैली को देखते हुए अगर कोई इस टीम पर दांव लगाता है तो इसमें कोई भी अचरज नहीं होगा। इस संभावना को भी नकारा नहीं जा सकता है कि स्पेन एक बार फिर से 2010 का इतिहास दोहराते हुए विश्व चैंपियन बन जाए। जहां तक अर्जेंटीना का सवाल है तो यह टीम अपने सुपरस्टार मेसी के जादुई खेल पर कुछ ज्यादा ही निर्भर नजर आती है। पॉलो दाएबला, मैनुअल लैंजिनी, जियोवेनी लो सेल्सो और एंजेल डी मारिया जैसे इसके अधिकतर आक्रामक खिलाड़ी अक्सर एक-दूसरे के साथ तालमेल नहीं बिठा पाते हैं जिससे कोच जॉर्ज सैम्पॉली के लिए अंतिम एकादश चुन पाने का काम खासा मुश्किल हो गया है। सैम्पॉली को यह ध्यान रखना होगा कि किस तरह का टीम संयोजन मेसी की बेहतरीन क्षमताओं का बखूबी इस्तेमाल कर सकता है? इसी बात की संभावना अधिक दिख रही है कि अर्जेंटीना के कोच 4-4-2 के स्थापित टीम संयोजन पर ही चलें।